Jāņa Čakstes bulvāris

**Jāņa Čakstes bulvāris** ir Jelgavas bulvāris, kas sākas pie Latvijas Lauksaimniecības universitātes (LLU) Sporta nama, līdztekus promenādei ved gar Driksas kreiso krastu, šķērso Lielo ielu, turpinās kā gājēju iela un beidzas pie savienojuma ar Ausekļa ielu pie Jelgavas tirgus.

Driksas krastā atradās Kurzemes un Zemgales hercogistes, vēlāk Kurzemes guberņas, bagātāko muižnieku pilsētas nami, taču 1944. gada augustā Otrā pasaules kara kaujā par Jelgavu ielas vēsturiskā apbūve tika gandrīz pilnībā iznīcināta un, izņemot viesnīcu „Jelgava”, nav atjaunota, tāpēc mūsdienās ielas apbūvi veido gandrīz vienīgi Latvijas PSR laikā celtas ēkas.

## Vēsture
Upes ielas () nosaukums atrodams jau 17. gadsimta Jelgavas kartēs. Iela sākās vietā, kur pilsētas vaļņi sasniedza Driksas krastu (pie tagadējā LLU Sporta nama), turpinājās gar upes krastu līdz Jaunajai sinagogai krustojumā ar Ūdens ielu, tālāk veda gar Mēdemu pili un citām greznām ēkām, aiz kurām atradās Jelgavas Svētās Trīsvienības baznīca. Krustojumā ar Pils ielu atradās Lindes viesnīca un lejup gar upes krastu — Kurzemes Bruņniecības nams Upes ielā 13, kurā no 1922. līdz 1938. gadam darbojās Zemgales Tautas konservatorija un Jelgavas Valsts ģimnāzija. Tālāk Driksas krastmalā atradās upes kuģu piestātne un kopš 1824. gada darbojās zivju un dārzeņu tirgus. Šķērsieliņā aiz tirgus laukuma 1898. gadā pēc arhitekta Vilhelma Neimaņa meta uzcēla Kurzemes Provinces muzeja ēku. Netālu atradās arī Jelgavas Reformātu baznīca. Upes ielas galā bija 1773. gadā pēc arhitekta Severina Jensena meta celtie hercogu zirgu staļļi, kuros 1824. gadā iekārtoja Sabiedriskās aizgādības kolēģijas slimnīcu.

thumb|left|200px|Jāņa Čakstes bulvāris (''Bach-Strasse'') 1917. gada Jelgavas kartē.
Pēc Latvijas Valsts prezidenta Jāņa Čakstes nāves 1929. gadā Upes ielu pārdēvēja par Jāņa Čakstes bulvāri. 1939. gadā Kurzemes Bruņniecības namu nojauca un blakus kvartālā dzīvojamās ēkas vietā 1940. gadā uzcēla viesnīcu "Jelgava" (arhitekts Alfrēds Laukirbe), kas bija daļa no Ulmaņa valdības iecerētās Driksas krastmalas pārbūves.

1944. gada augustā Otrā pasaules kara kaujā par Jelgavu bulvāra apbūve tika gandrīz pilnībā iznīcināta, un pēc kara no iepriekšējām ēkām atjaunota vienīgi viesnīca „Jelgava”. 1948. gadā bulvāri pārdēvēja Imanta Sudmaļa vārdā, bet 1989. gada 13. septembrī, Trešās atmodas laikā, bulvārim atjaunoja Jāņa Čakstes bulvāra nosaukumu.

Projekta „Ielu infrastruktūras attīstība un Driksas upes krastmalas sakārtošana” ietvaros 2010. gadā uzsāka divu līmeņu promenādes un 152 metrus gara gājēju vanšu tilta jeb Mītavas tilta izbūvi pār Driksas upei uz Pasta salu, ko pabeidza 2012. gadā. Jāņa Čakstes bulvāra rekonstrukcijas laikā veica arī pontona tilta izbūvi zem Driksas tilta un rekonstruēja Pasta salas tiltu pāri kanālam. 2013. gada 2. septembrī Jāņa Čakstes bulvārī pie Mītavas tilta atklāja tēlnieka Kārļa Īles veidoto bronzas skulptūru-strūklaku „Jelgavas students”.

### Vēsturiskie attēli

Jelgavas pils 19. gs. beigās.png|Upes ielas namu, Driksas tilta un Jelgavas pils attēls no Trīsvienības baznīcas torņa.
Vecā Mēdemu pils Upes ielā Jelgavā 1912.jpg|Upes iela ar Mēdemu pils namiem pie Katrīnas (tagad Driksas) ielas krustojuma (1912)
Upes iela pāri Driksai.jpg|Upes iela pāri Driksai (1917)
Upes ielas skats Jelgavā 20. gadsimta sākumā.jpg|Upes ielas promenāde 
Driksas krasts Jelgavā 20. gadsimta sākumā.jpg|Upes ielas promenāde Driksas krastā
Driksas krastmala 1916. gadā.jpg|Upes ielas apstādījumi (1916)
Jelgavas panorāma pāri Driksai.jpg|Upes ielas ēkas pāri Driksai
Upes iela Jelgavā ziemas vakarā 1909.jpg|Upes iela Jelgavā ziemas vakarā (1909)
Upes ielas sākums ar Annas skolu Jelgavā 20. gadsimta sākumā.jpg|Upes ielas sākums ar Annas skolu (otrā no kreisās)
Upes iela Jelgavā ziemas vakarā 1909.jpg|Upes iela Jelgavā ziemas vakarā (1909)
Driksas tilts Jelgavā 20. gs. sākumā.jpg|Driksas tilts pie Lielās ielas krustojuma
Upes iela Jelgavā pie Kurzemes bruņniecības nama 1902.jpg|Upes iela Jelgavā pie Kurzemes Bruņniecības nama (1902)
Jelgavas osta pie Jāņa Čakstes bulvāra pirms 1940.jpg|Jelgavas osta pie Jāņa Čakstes bulvāra (pirms 1940)
Jelgavas kuģīšu piestātne.jpg|Jelgavas kuģīšu piestātne
Upes iela Jelgavā pie kuģīšu piestātnes 1927.jpg|Upes iela Jelgavā pie kuģīšu piestātnes (1927)
Jēkaba kanāla ietekas vieta Driksā pie Jelgavas upju kuģīšu ostas pirms 1940.jpg|Jēkaba kanāla ietekas vieta Driksā pie Jelgavas upju kuģīšu ostas (pirms 1940)
Jelgavas zivju tirgus Driksas krastā.jpg|Jelgavas zivju tirgus Driksas krastā


## Ievērojamas celtnes

Latvijas Lauksaimniecības universitātes Tehniskā fakultāte.jpg|Latvijas Lauksaimniecības universitātes Tehniskā fakultāte (5)
Jelgava 08.jpg|Jelgavas Studentu teātris (7)
Jaunā Mēdemu pils Upes ielā Jelgavā pirms 1940.jpg|Mēdemu pils jaunais nams (9)
Kurzemes brunniecibas nams Driksas krastā Jelgavā.jpg|Kurzemes Bruņniecības nams (13)
Jelgavas Sieviešu cietums Upes ielā 1919.jpg|Hercogu zirgu staļļi, vēlākā pilsētas slimnīca, Jelgavas Sieviešu cietums (19)


## Ielu savienojumi
Jāņa Čakstes bulvāris ir savienots ar šādām ielām:
* Raiņa iela;
* Ūdens iela;
* Lielā iela;
* Ausekļa iela.

## Atsauces

## Skatīt arī
* Jāņa Čakstes iela
* Jāņa Čakstes gatve
* Jāņa Čakstes laukums
* Jāņa Čakstes prospekts

## Ārējās saites

* Daiga Laukšteina (2019. gada 17. maijs). Biznesa vieta: Čakstes bulvāris Jelgavā — plezīram, ne industrijai. Dienas Bizness.